
1. Úvod

	Školský vzdelávací program je základný dokument materskej školy, podľa ktorého sa uskutočňuje výchova a vzdelávanie. Tento program je vypracovaný v súlade s princípmi a cieľmi výchovy a vzdelávania Štátneho vzdelávacieho programu.
Škola je rodinného typu, zameriava sa na rozvoj environmentálneho povedomia, zdravého životného štýlu a regionálnych tradícií. Vytvára inkluzívne prostredie, rešpektovaním individuálnych potrieb detí. 

2. Prečo „ZVEDAVÉ SLNIEČKO“?

Školský vzdelávací program nesie príznačný názov „ZVEDAVÉ SLNIEČKO“. Symbolizuje detskú túžbu po poznaní a radosť z objavovania nepoznaného. Prostredníctvom hry a vlastnej aktivity si deti budujú svet vedomostí a rozvíjajú svoje zručnosti.

3. Vlastné ciele a poslanie výchovy a vzdelávania

Hlavný cieľom je dosiahnuť optimálnu úroveň rozvoja osobnosti dieťaťa v kognitívnej, sociálno-emocionálnej, psychomotorickej a morálnej oblasti ako základu na pripravenosť na primárne vzdelávanie. Zameraním na zdravý životný štýl rozvíjame pohybové schopnosti prostredníctvom pravidelných aktivít a krúžkov interiéri aj v prírode, zdravým stravovaním v spolupráci so školskou jedálňou a Školským programom a plaveckým kurzom pre predškolákov. Starostlivosťou o zeleň v priestoroch materskej školy a vzťah k zvieratám budujeme spoluprácou so Slovenským zväzom záhradkárov a poľovníckymi združeniami a Gazdovským dvorom – Náš sen v našej obci. Rozvíjame environmentálne povedomie, formujeme kladný vzťah k živej a neživej prírode a jej ochrane. Sociálnou inklúziou vytvárame inkluzívne prostredie pre deti zo všetkých sociálnych a kultúrnych prostredí. Dobrou spoluprácou so zákonnými zástupcami vytvárame súdržné spoločenstvo s príjemnou klímou. Pravidelnými návštevami pri príležitosti Dňa matiek, Október – mesiac úcty k starším a Vianoc v domove sociálnych služieb Golden Age a Klubu seniorov v našej obci vštepujeme úctu k starším a prehlbujeme vzťah k tradíciám. Pri týchto akciách využívame kroje a odovzdávame tradície v ľudových tancoch aj počas Dní obce a počas témy Slovensko – moja vlasť.
Anglický jazyk rozvíjame v krúžkovej činnosti pod vedením odbornej lektorky. 
Aktivity počas školského roka:
September – účasť na výstave ovocia a zeleniny, výzdoba tried
Október - mesiac úcty k starším – vystúpenie DSS Golden Age, Klub dôchodcov, Kultúrny dom, šarkaniáda na ŠD, vyrezávanie svetlonosov, jesenné dekorácie
November – Deň materských škôl – karneval, príprava na mikulášsku besiedku,
December – vítame Mikuláša, Mikuláš v COOP Jednota, pečieme medovníčky, tvorivé dielne s rodičmi a deťmi, Vianočné trhy, posedenie pri stromčeku
Január – Návšteva predškolákov v ZŠ, 
Február – Fašiangový karneval
Marec – účasť v celoslovenskej súťaži v kresbe
Apríl – Veľká noc, fotografovanie detí, návšteva farmy, zápis predškolákov
Máj – dni otvorených dverí – zápis, Deň matiek – vystúpenie v Golden Age, Kultúrny dom, plavecký výcvik
Jún – MDD, maľovanie pred COOP Jednota, Dni obce, rozlúčka s predškolákmi
Výstup: Deti poznajú regionálne tradície, vedia si uctiť starších, podieľajú sa na zveľadení priestorov mš. 

4. Dĺžka dochádzky a stupeň vzdelania

Deti navštevujú materskú školu od troch rokov (ak je voľná kapacita a škola má vytvorené podmienky, môžu aj od ukončeného 2 roku života) až do ukončenia povinného predprimárneho vzdelávania. Dĺžka je od 1 - 4 roky.
Predprimárne vzdelanie dosiahne dieťa absolvovaním posledného ročníka vzdelávacieho programu odboru vzdelávania v materskej škole Osvedčením o získaní predpimárneho vzdelávania. Predprimárne vzdelávanie ukončuje dieťa spravidla v školskom roku, v ktorom do 31. augusta dovŕši 6 rok dosiahnutím školskej spôsobilosti. Predprimárne vzdelávanie môže dieťa dosiahnuť aj skôr ako v šiestom roku života, potrebuje však žiadosť zákonného zástupcu dieťaťa, vyjadrenie centra poradenstva a prevencie a všeobecného lekára pre deti a dorast. Ak dieťa nedosiahne školskú spôsobilosť pokračuje v plnení povinného predprimárneho vzdelávania po doplnení informovaného súhlasu zákonnými zástupcami, vyjadrením centra poradenstva a prevencie a všeobecného lekára pre deti a dorast.

5. Profil absolventa materskej školy

Absolvent našej materskej školy je pripravený na primárne vzdelávanie v základnej škole. Má rozvinuté základné kompetencie na elementárnej úrovni.
· Komunikačné kompetencie
Spisovne vyjadruje svoje myšlienky, potreby a pocity
· Digitálne kompetencie
Bezpečne využíva digitálne technológie a edukačné programy
· Matematické a prírodovedné kompetencie
Používa základné matematické operácie v reálnych situáciách
· Osobnostné a sociálne kompetencie
Uvedomuje si vlastnú identitu, spolupracuje v skupine a rešpektuje iných, zodpovedný prístup
· Človek a svet práce
Rozvíjanie užívateľských zručností, využíva na činnosť rôzne materiály, je oboznámený s remeselnými prácami, zapája fantáziu
· Umenie a kultúra
Hudobná, výtvarná a pracovná výchova
· Zdravie a pohyb
Hygiena, telovýchovné aktivity, pohybové aktivity

Učebné osnovy sú rozpracované do 4 ročných období, konkrétnych mesačných plánov - celkov s týždennými podoblasťami pre každú triedu materskej školy. Sú základom pre plánovanie vzdelávacích aktivít a pri hodnotení detí. Aktivity si učiteľky prispôsobujú rozvojovým potrebám detí. Pri tvorbe plánov si učiteľky pomáhajú metodickým materiálom „Adaptácie výkonových štandardov“. Denné aktivity sú rozčlenené na: hry a činnosti podľa výberu detí, zdravotné cvičenia, sebaobsluha a stravovanie, vzdelávacie aktivity, pobyt vonku, odpočinok, popoludňajšie hry a činnosti podľa výberu detí.

6. Princíp inkluzívneho vzdelávania a systém podpory detí

Podporné opatrenia v materskej škole určuje systém postupov a úprav, ktoré zabezpečia vytvorenie inkluzívneho prostredia pre deti s individuálnymi potrebami, ktoré sú súčasťou výchovno-vzdelávacieho procesu. Škola chráni práva dieťaťa v súlade s Deklaráciou o ľudských právach a Dohovorom práv dieťaťa.
Podporné opatrenia zabezpečujú:
· plnohodnotnú účasť všetkých detí na činnostiach v škole
· úpravou foriem a metód úloh pre deti s individuálnymi potrebami
· znižovaniu a eliminovaniu bariér v učení, komunikácii, správaní, socializácii
· nastavenie výchovno-vzdelávacieho procesu potrebám detí - flexibilné
· vzájomnú spoluprácu školy so zákonnými zástupcami a odborníkmi
· vytvorenie bezpečného prostredia
· motivujúce prostredie
· využívanie dostupných pomôcok 
· vytvorenie oddychových zón
· bezbariérové prostredie
· vytvorenie individuálneho vzdelávacieho plánu
Materská škola poskytne odporúčania pre poradenské zariadenia v oblasti:
· logopedickej intervencie
· psychologickej intervencie
· špeciálnopedagogickej intervencie
Materská škola zabezpečí:
· pomoc pri rozvoji komunikácie, samostatnosti a sociálnych zručností
· hladkú adaptáciu dieťaťa pri denných aktivitách a situáciách
Podporné opatrenia sa realizujú v úzkej spolupráci so zákonnými zástupcami. Prebieha v:
· systematickej komunikácii so zákonnými zástupcami o postrehoch a postupoch dieťaťa
· zapojenie zákonných zástupcov do hodnotenia a plánovania opatrení
· zjednotenie postupov zákonných zástupcov, širšou rodinou a školy

Materská škola vyhotovuje podrobnú dokumentáciu:
· záznamy z pedagogickej diagnostiky a z pozorovaní
· individuálne vzdelávacie programy
· vedie dokumentáciu od odborníkov a centra poradenstva a prevencie
· priebežne hodnotí a upravuje individuálne vzdelávacie programy

7. Digitalizácia v materskej škole
Primárnou funkciou digitalizácie v materských školách nie je sedenie detí pred obrazovkou. Moderné IT zariadenia slúžia predovšetkým na zefektívnenie práce učiteľov, čím sa stáva učenie pre deti interaktívnym. Nemôžu nahradiť tradičné učenie, ale rozširujú obzory detí a prispievajú tak k rozvoju ich digitálnej gramotnosti.
Moderné technológie využívame v každej triede pri rôznych témach a aktivitách v priebehu dňa. Využívame interaktívne pracovné listy, programy s bohatými aktivitami pre deti, omaľovánky, piesne, tance, tradičnú kultúru, remeslá, kultúrne pamiatky domáce aj svetové, hrady, zámky, matematiku a mnohé iné. Deti s pomocou učiteľa dokážu vyhľadať podľa pokynov aktivitu na IT.
Včielka Bee Bot – deti programujú včielku, čím nadobúdajú predstavy o pohybe na osi, získavajú základy programovania.
Svietiaca tabuľa slúži deťom na rozvoj motoriky a trpezlivosti, sústredenia pri prekresľovaní obrázkov, miešaní farieb...
Digitálnou komunikáciou so zákonnými zástupcami zdieľame informácie o aktivitách a výtvoroch detí. Majú možnosť v priebehu dňa sledovať zaujímavé činnosti detí a deti v domácom prostredí reagujú spätnou väzbou na udalosti dňa.

Záver

Školský vzdelávací program „ZVEDAVÉ SLNIEČKO“ reflektuje potreby živého spoločenstva a lokálnej komunity prostredníctvom aktivít realizovaných s deťmi. Našim cieľom je vytvárať podnetné, no zároveň bezpečné prostredie so sociálno-emocionálnou klímou. Implementáciou zážitkového učenia deti získavajú kľúčové bádateľské zručnosti a skúsenosti. Neboja sa objavovať nové javy, ktoré prispievajú k ich osobnostnému rozvoju a progresu.
Formovaním pozitívneho vzťahu ku všetkému živému podnecujeme deti k zveľaďovaniu a ochrane prírody a zvierat a v neposlednom rade k rozvoju sebauvedomovania.
Záverom školského vzdelávacieho programu je úspešné formovanie dieťaťa na zrelú osobnosť, pripravenú na prechod do primárneho vzdelávania v základnej škole. Trvalým cieľom však pozostáva, aby si túto prirodzenú detskú zvedavosť a túžbu po poznaní uchovali až do dospelosti. 
